Document ID: 31983L0651

Title and Content:
***** ΟΔΗΓΙΑ ΤΟΥ ΣΥΜΒΟΥΛΙΟΥ της 22ας Δεκεμβρίου 1983 για την παράταση της παρέκκλισης που χορηγείται στην Ιρλανδία όσον αφορά τους φόρους κύκλου εργασιών και τους ειδικούς φόρους κατανάλωσης που εφαρμόζονται κατά τη διεθνή κυκλοφορία των ταξιδιωτών (83/651/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 99 και 100, την πρόταση της Επιτροπής, Εκτιμώντας: ότι με την οδηγία 78/1032/ΕΟΚ (1) χορηγήθηκε στην Ιρλανδία παρέκκλιση από την οδηγία 69/169/ΕΟΚ (2), όπως τροποποιήθηκε τελευταία από την οδηγία 82/443/ΕΟΚ (3), όσον αφορά την κατά μονάδα αξία εμπορευμάτων που εισάγονται ατελώς· ότι η ιρλανδική κυβέρνηση ζήτησε παράταση της εν λόγω παρέκκλισης· ότι το φορολογικό σύστημα που εφαρμόζεται σήμερα στην Ιρλανδία δεν επιτρέπει ακόμη την πλήρη εφαρμογή της φορολογικής ατέλειας που χορηγείται στους ταξιδιώτες που προέρχονται από άλλα κράτη μέλη, λαμβανομένων υπόψη των σοβαρών οικονομικών συνεπειών που θα μπορούσαν να προκύψουν· ότι, ως εκ τούτου, πρέπει να επιτραπεί στην Ιρλανδία να συνεχίσει να εφαρμόζει αυτές τις εξαιρετικές διατάξεις για ένα περιορισμένο χρονικό διάστημα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο άρθρο 5 παράγραφος 1 της οδηγίας 78/1032/ΕΟΚ η δεύτερη περίπτωση αντικαθίσταται από το ακόλουθο κείμενο: «- η Ιρλανδία μπορεί, μέχρι τις 30 Ιουνίου 1984, να αποκλείσει από την ατέλεια εμπορεύματα, των οποίων η κατά μονάδα αξία είναι μεγαλύτερη από 77 ECU». Άρθρο 2 Τα κράτη μέλη, εκτός από την Ιρλανδία, λαμβάνουν τα αναγκαία μέτρα για να καταστήσουν δυνατή, σύμφωνα με τις διαδικασίες που προβλέπονται στο άρθρο 6 της οδηγίας 69/169/ΕΟΚ, τη μη φορολογία ή επιστροφή των φόρων των εμπορευμάτων που εισάγονται στην Ιρλανδία τα οποία δεν τυγχάνουν ατέλειας. Άρθρο 3 Η Ιρλανδία ενημερώνει την Επιτροπή σχετικά με τις διατάξεις που θεσπίζει για την εφαρμογή της παρούσας οδηγίας. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 22 Δεκεμβρίου 1983.

Classification Labels:
1070
321
2380
2304
593

Label Descriptions:
{"1070": "Λογιστική", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ", "2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 2181
5283
122
2106
54
913
1321
525

EuroVoc IDs (Expanded): 2181
5283
122
2106
54
913
1321
525

Dataset Source: meu

Split: train